Emil Gallo

Emil Gallo (* 1. máj 1924, Kraľovany – † 1971, Bratislava) bol vyučený inštalatér. Známym sa stal vďaka póze na fotografii Ladislava Bielika, na ktorej sa v roku 1968 postavil okupačnému tanku s odhalenou hruďou.

Biografia 
Z rodnej obce sa presťahoval do Bratislavy na Sokolskú ulicu. Žil životom obyčajného občana. Pracoval ako inštalatér a spolu s manželkou mali štyri deti. Po tragickej smrti manželky v roku 1963 sa o deti musel starať celkom sám. Tri roky po vpáde vojsk Varšavskej zmluvy do Česko-Slovenska, v roku 1971, spáchal samovraždu. Svetoznámym, aj keď bezmenným, sa stal pod názvom “Muž s odhalenou hruďou pred okupačným tankom“. Jeho totožnosť bola zistená až v roku 1991. Fotografia bola zaradená do výstavnej kolekcie World Press Photo − 1968. Neskôr snímku vybrali do najrenomovanejších súborov najlepších fotografií 20. storočia.

Odkaz v umení a kultúre 

 Slovenská pošta vydala 21. augusta 2018 hárček v edícii Umenie: "Ladislav Bielik – Muž s odhalenou hruďou."
 Národná banka Slovenska vydala striebornú zberateľskú mincu v hodnote 10 Euro "Nenásilný spontánny odpor občanov proti vstupu vojsk Varšavskej zmluvy v auguste 1968"
 0 Euro souvenir bankovka "50. výročie odporu proti okupácii"

Zaujímavosti 

 Autorstvo fotografie si prisvojovali mnohí fotografi a agentúry.
 Niektoré dobové periodiká zle lokalizovali miesto a pod fotografiu často písali mesto Praha.
 V českej učebnici dejepisu z roku 1995 sa ako miesto fotografie uvádza Budapešť.
 Nemecká agentúra DPA až do roku 1999 pripisovala právnu licenciu Petrovi Stefanovi Lutzovi, ktorý denník Smena s uverejnenou fotografiou vyniesol z vtedajšieho Československa. Lutz roky za fotografiu poberal honoráre.
 Od roku 1999 sú vlastníkmi autorských práv fotografie dedičia Ladislava Bielika.
 Originál fotografie s rozmermi 30 x 45 cm sa v roku 2003 predal za 1288 Eur.

Referencie 

Obete samovrážd
Dejiny Česko-Slovenska
Pražská jar
Studená vojna
1968